《奉简汤子和》
宋代·晁公溯

卫尉女公子，始生在开封。
君来谒卫尉，见之文褓中。
却后十五载，我乃卧厢东。
与君初会面，修髯郁垂胸。
席间致大{豆斗}，一举酒辄空。
相看每叹息，豪气如元龙。
今年凌云下，访我采苹宫。
老妻发亦白，岁月犹转蓬。
人生能几何，羡此江无穷。
家有百壶泉，色作真珠红。
饮尽方可归，庐山正春风。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。